《昭烈庙》
明代·郭槃

宸居寥寂翠华空，古树参差宿雾笼。兴汉有心劳汗马，报雠无计失英雄。

旄旌东指云同散，阵垒西沉路不通。惟有故宫禾黍在，离离疏影夕阳中。

作者简介：郭槃（?—一五九五），字乐周。南海人。棐弟。明世宗嘉靖四十年（一五六一）举人。授岳州府同知，寻改官延平，复移知桂阳州。明神宗万历二十三年劳瘁而卒。著有《明霞桂华稿》。清温汝能《粤东诗海》卷三○、清道光《广东通志》卷二七九有传。